પરમાગમમંદિરની રચના માટે શ્રી પંડિત હિમ્મતભાઈ, ભાઈશ્રી વજુભાઈ, શ્રી ચિમનલાલ મોદી જુદા-જુદા સ્થળોનાં જૈન-જૈનેતર મંદિરો જોવા ગયા હતાં, આ કક્ષમાં કેટલા શીલા પટ્ટ લાગશે, કેટલા પટ્ટોમાં કેટલી ગાથાઓ આવશે, કેટલા અક્ષરો લખવામાં આવે, આ રીતે પુરા શાસ્ત્રો આવી જાય તે પ્રકારનું ગણિતનું કાર્ય પંડિતજી હિમ્મતભાઈ પોતાની બુદ્ધિમતા તથા ભક્તિથી કર્યું હતું. પરમાગમનો સુવ્યવસ્થિતપણે લખવા માટે ગણિતનું સંપૂર્ણ કામ તેમણે જ કર્યું હતું. ટ્રસ્ટના વર્તમાન પ્રમુખશ્રી હસમુખભાઈ વોરાની ભાવનાના ફળસ્વરૂપે ઈટાલીથી મશીન આવ્યું અને આ સર્વે શિલાપટ્ટો સોનગઢમાં જ ઉત્કીર્ણ કરવામાં આવ્યાં. પ્રથમ પટ્ટ પર ‘ૐ’ કોતરાવવામાં આવ્યો. જિનવાણી પ્રત્યે શ્રદ્ધા ભક્તિથી જેમનું હૃદય સમર્પિત છે એવા પૂજ્ય ગુરૂદેવશ્રી વારંવાર ઉત્કીર્ણ કરવાના કામને જોવા જતા હતા. પ્રત્યેક સમયે જ્યારે જ્યારે નવો અધિકાર ટંકોતીર્ણ કરવાનો પ્રારંભ થતો ત્યારે ઉત્સવ જેવું વાતાવરણ થઈ જતું હતું.